苦辛行
作者：戎昱
朝代：唐

paragraphs: 且莫奏短歌，聽余苦辛詞。
如今刀筆士，不及屠沽兒。
少年無事學詩賦，豈意文章復相悞。
東西南北少知音，終年竟歲悲行路。
仰面訴天天不聞，低頭告地地不言。
天地生我尚如此，陌上他人何足論。
誰謂西江深，涉之固無憂。
誰謂南山高，可以登之遊。
險巇唯有世間路，一晌令人堪白頭。
貴人立意不可測，等閑桃李成荆棘。
風塵之士深可親，心如雞犬能依人。
悲來却憶漢天子，不棄相如家舊貧。
勸君且飲酒，酒能散羇愁。
誰家有酒判一醉，萬事從他江水流。